Papersnake/gushiwen huggingface dataset:
池上二首 其二
苏轼（宋代）

不作太白梦日边，还同乐天赋池上。池上新年有荷叶，细雨鱼儿噞轻浪。

男儿学易不应举，幽人一友吾得尚。此池便可当长江，欲榜茅斋来荡漾。
有感
姜特立（宋代）

滴水添壶箭，跳丸叠崦嵫。
只夸颜似玉，不觉鬓成丝。
西江月·携手看花深径
贺铸（宋代）

携手看花深径，扶肩待月斜廊。临分少伫已伥伥，此段不堪回想。
欲寄书如天远，难销夜似年长。小窗风雨碎人肠，更在孤舟枕上。
西湖十咏 其四 雷峰落照
尹廷高（元代）

烟光山色淡溟濛，千尺浮图兀倚空。湖上画船归欲尽，孤峰犹带夕阳红。
别王监簿
林景熙（宋代）

玄发相逢雪满颠，一番欲别一凄然。
离亭落日马嘶渡，旧国西风入唤船。
湖海已空弹铗梦，山林犹有著书年。
蓬莱不隔青禽们，还折南枝寄老仙。
维摩示疾图赞
释智遇（宋代）

一生口嘴唠嘈，偏要搀行夺市。
诈病毗耶离城，引得许多闲神野鬼稽首净名。
咄，我不识你。
山家
陈理（元代）

三两人家倚碧岑，鹧鸪啼处落花深。汲泉煮茗留僧语，种竹生林引凤吟。

缱绻关情禽对语，婆娑生意树交阴。此中谁是陶弘景，为说经邦济世心。
自桃川至辰州绝句四十有二
赵蕃（宋代）

明月山前明月池，两崖壁立类磨治。
浯溪未识应相似，好刻中兴第二碑。
禅人并化主写真求赞
释正觉（宋代）

从身出门，即物契神。
一机历历，三昧尘尘。
逢场且了游戏事，向道非无幻化人。
题郑云谷梅窗
王同祖（宋代）

爱梅来访小春花，闲卧云房避俗哗。
唤醒昏昏尘世梦，旋移石鼎煮新茶。
渔父
释居简（宋代）

谋生与俗违，一叶浪中蜚。水易分团月，云难隐少微。

雁沙眠晚照，鸥渚棹晴霏。见说蓬莱浅，寻津问钓矶。
次韵和渊明饮酒诗二十首 其一
李纲（宋代）

是心本纯白，利害俶扰之。陶然到醉乡，还此未扰时。

古人重酒到，妙意端在兹。嗟予数杯量，径醉不复疑。

既得醉中趣，安用杯常持。
落梅
胡仲弓（宋代）

南枝不与北枝同，及早开时及早空。
莫笑北枝开较晚，前头毕竟有春风。
简沈沅陵求潮州韩文公庙碑并抄山谷碑诗二首 其二
赵蕃（宋代）

涪翁昔在黔戎贬，逸翰遗章久更多。字画公今元祐脚，拟烦妙手定如何。
水碓
韦骧（宋代）

杵臼功能自古施，更堪引水代人为。谁知满溢倾攲处，却是临机效力时。
寄刘方平大谷田家
皇甫冉（唐代）

故山闻独往，樵路忆相从。冰结泉声绝，霜清野翠浓。

篱边颍阳道，竹外少姨峰。日夕田家务，寒烟隔几重。
屺瞻拜墓
马廷鸾（宋代）

老诵劬劳易感伤，一年一度拜金塘。
食莲正忆慈颜远，毁璧新金苦泪滂。
松蠹穹林成秃帚，草荒高冢蔽幽篁。
山哀浦思愁余极，阵阵溪风叶叶黄。
汉东楼
沈括（宋代）

野草粘天雨未休，客心自冷不关秋。寨西便是猿啼处，满目伤心悔上楼。
和刘后村杂兴
胡仲弓（宋代）

避俗常关白板扉，北山泉石尚堪嬉。
临流且赋观鱼乐，忧国何消捋虎危。
自许丹心长恋阙，独怜万户未逢时。
割鸡为黍寻常事，客至休言子为谁。
沁园春（答杨世长）
辛弃疾（宋代）

我醉狂吟，君作新声，倚歌和之。算芬芳定向，梅间得意，轻清多是，雪里寻思。朱雀桥边，何人曾道，野草斜阳春燕飞。都休问，甚元无霁雨，却有晴霓。

诗坛千丈崔嵬。更有笔如山墨作溪。看君才未数，曹刘敌手，风骚合受，屈宋降旗。谁识相如，平生自许，慷慨须乘驷马归。长安路，问垂虹千柱，何处曾题。
岭云
洪炎（宋代）

吾居半山上，绕屋犹峻岭。举头即见之，坐卧作墙屏。

忽复不可求，澒洞云万顷。初疑岸谷变，身不践人境。

俄顷如故常，突兀在屋顶。隐现须臾间，变态莫记省。

烟霞成痼疾，终日常炯炯。早阅金丹诀，未办卜灶井。

世乱一丘壑，斯志或可逞。鸣猿落空岩，翥鹤飏晴影。

石泉漱芳润，草木皆秀整。洞天有归路，未往心已领。
大官供宿膳分韵送友人中书掾
刘崧（元代）

紫閤趋朝夕，彤庭直禁时。内官调玉馔，中使奉珍奇。

绛节传宣近，雕盘馈食迟。星河联绣户，云月上芝楣。

夜入华灯转，春随刻漏移。露晞应待旦，献纳好陈诗。
暮秋
陆游（宋代）

舍前舍後养鱼塘，溪北溪南打稻场。
喜事一双黄蛱蝶，随人往来弄秋光。
赠襄阳妓
李昉（宋代）

岘山亭畔红妆女，小笔香笺善赋诗。
颜貌共推倾国色，篇章皆是断肠辞。
便牵魂梦从今日，得见婵娟在几时。
千里关河万重意，夜深无睡暗寻思。
寒食客中作
区大枢（明代）

寒食三春已暮天，燕中春景最堪怜。林花渐发迎迟日，花柳初堪媚早年。

台上斗鸡还竞长，埒旁走马复争先。舞楼按节升鸾屣，歌榭流声入凤弦。

九陌风香来蹴鞠，四郊云影落鞦韆。美人留客欢无极，公子邀宾乐未旋。

中禁不须传旧火，朱门已自试堪烟。谁教羁客逢兹日，独抱炎心郁未然。
题白云观木瓢
弘历（清代）

琳宫偶过憩天长，真率木瓢小像旁。都道提携来漠北，谁知津逮自襄阳。
喜雨预卜淮寇之遁口占小诗呈同官
吴潜（宋代）

丑虏逋诛尚不庭，敢驱羊犬瞰边城。
滂沱无此十月雨，攘却过如百万兵。
狗帐纵毡淋易透，马蹄虽涩滑难行。
只愿皇天相佑助，皇天佑助岂人情。
陈伯和和经字韵复以为报
李洪（宋代）

说诗夜对老弥明，韦氏传家自一经。
盛德於今推鼎甲，闻孙何事亦飘零。
囊贫桂玉人逾瘦，袖有珠玑耳暂醒。
桃李春残归未得，愁看烟草五门青。
庐山五笑 陶渊明
杨杰（宋代）

我笑陶彭泽，闻钟暗皱眉。篮舆急回去，已是出山迟。
临化示弟子
陈寡言（唐代）

我本无形暂有形，偶来人世逐营营。

轮回债负今还毕，搔首翛然归上清。
客夜思亲
宋无（元代）

老妻病女去淮西，慈母居吴鹤发衰。
我独天涯听夜雨，寒灯三和照相思。
画鱼既作古诗矣久之复得七律
徐渭（明代）

兹图稍似少陵诗，微风吹雨出鱼儿。尺梢讵许牛涔活，远水何鱼象队移。

是处有鱼争聚网，画心无獭稳摇鬐。五侯刀几知多少，免尔为鲭正在斯。
酬演维那
释居简（宋代）

踢卓藏身已见赃，至今犹未识宗纲。自馀漆桶尤堪笑，食在唇边不得噇。
对月了残经赞
释可湘（宋代）

黑荳未芽，朝数暮数。
开得眼来，月圆当户。
清上人持钵求颂
释正觉（宋代）

苕霅溪头柳眼青，食时持钵众香城。
诸邻定怪颠毛白，久客自怜心境清。
重念雪寒亲麈语，无忘水暖走鸥盟。
饱丛林汉深相悉，笋蕨春山次第生。
七月初四日夜直时复园寥志正游焦山杂忆山中诸胜小诗寄之 其一
陈曾寿（清代）

扰扰争窠蜂世界，劳劳旋磨蚁生涯。凭谁更问山中事，玉树无心几度花。
西斋自咏
蔡元定（宋代）

数椽茅屋环流水，布被藜羹饱煖馀。不向利中生计较，肯于名煖著工夫。

窗前野马闲来往，天霁浮云自卷舒。穷达始知皆有命，不妨随分老樵渔。
壬申春社前一日晚步欣欣园
陈文蔚（宋代）

何必游园问主人，只寻花柳闹中春。都无拣择行随意，不费思量句有神。

是处林园明紫翠，晚晴楼阁倚嶙峋。村村鸡酒相招唤，安得便为同社邻。
出塞
沈仕（明代）

符传出葡萄，星郎上郡豪。
五营分贝胄，万骑拥鸑旄。
野日寒如月，河冰聚若刀。
凶门随命凿，仗胜有龙韬。
喜雨口号呈陈守伯固十二首
陈造（宋代）

雨后郊原小杖藜，行人相语各伸眉。
即今极目如云稼，曾是蝗虫盖地皮。
金谷感怀
于濆（唐代）

黄金骄石崇，与晋争国力。更欲住人间，一日买不得。

行为忠信主，身是文章宅。四者俱不闻，空传堕楼客。
宫词一百首 其二十
岳珂（宋代）

尚方绝制别精镠，宝带亲传镇库收。二十八条真紫磨，人间那识紫云楼。
用前韵送春
张纲（宋代）

满眼莺花自在春，送春情绪怯愁新。鼓琴不用戴安道，行酒却须温太真。

晚岁深交能有几，相逢烂醉莫辞频。新条更有明年在，重与东风作主人。
白鱼
黄衷（明代）

质却纤柔害却多，牙签堆里托巢窠。名山秘府俱残缺，万顷香芸奈尔何。
答林神童
洪适（宋代）

快睹终童英妙时，跫然衔袖出明玑。家声不诧大哉问，文律何愁知者希。

益利锋铓临大敌，养成羽翼看高飞。红尘可厌忙车马，挹取西山爽气归。
游华顶峰
释法具（宋代）

行尽一径龙蛇蟠，病身忽上青云端。天公岂念客来远，偶吹一云松风寒。

摩挲老眼坐叹息，信有物表非人寰。去天尺五步可到，云梦八九吞何难。

微阳远映众山绿，景气摇动如波澜。青萝吐花叶袅袅，浅水落石声潺潺。

盘空巨石碧如削，暗澹老树苍烟漫。檐牙卓地殿影出，蜗涎上阶夜雨残。

昔人遗迹不复见，但见满目围苍峦。悬知此地可送老，黄叶满庭风闭关。

玉京五城信不远，神仙绶短谁能攀。妄庸柳泌真可笑，安用采药乘朱轓。
梅花绝句
陆游（宋代）

疏枝冷蕊谁能画？杨叟江西旧擅名。
今日东窗闲拂拭，去人一尺眼先明。
秋晴得雨
姜特立（宋代）

片云飞白雨，万壑变清秋。瓮蚁思新酒，河鱼失旧愁。

嫩凉生枕簟，爽气入梧楸。喜得平安报，天如为我谋。
夜宿黑灶溪
张籍（唐代）

夜到碧溪里，无人秋月明。逢幽更移宿，取伴亦探行。

花下红泉色，云西乳鹤声。明朝记归处，石上自书名。
赠人为金吾郎
于慎行（明代）

陌上锦云连，期门校猎旋。
射声银作镝，蹑影玉为鞭。
撇草连双兔，凌空接两鸢。
应怜汉飞将，白首滞穷边。
通州秋夜与进士冯子佩言别
叶元玉（明代）

分馆幸比邻，情缘道义亲。可怜今夕酒，俱是异乡人。

砧急惊秋老，窗虚见月新。人生不百岁，况乃别离频。
偈颂六十首
释昙华（宋代）

跛脚云门言打杀，达之居士示全身。
当阳出格无多子，报佛深恩只两人。
东湖 其一
林迪（宋代）

门巷深深过客稀，杖藜闲坐钓鱼矶。醉来一枕华胥梦，肯校人间是与非。
晚晴四首
赵蕃（宋代）

五日舟行雨间晴，晚逢寒日上晴林。
山因绝翳修眉展，水得无风坠镜深。
可恨飘零独南北，不如水鸟共浮沈。
向来止酒缘多病，新为清羸又一斟。
和张仲实见寄
仇远（元代）

古交色不变，百炼如精金。
一别又三月，书札乘嗣音。
相望隔一水，离忧盈中襟。
秋阳不能骄，秋雨不能淫。
会面不可期，月明千里心。
夜闻风声有感奉呈原父舍人圣俞直讲
欧阳修（宋代）

夜半群动息，有风生树端。
飒然飘我衣，起坐为长叹。
苦暑君勿厌，初凉君勿欢。
暑在物犹盛，凉归岁将寒。
清霜忽以飞，零露亦漙漙。
霜露本无情，岂有私蕙兰。
不独草木尔，君形安得完。
栉发变新白，监容销故丹。
风埃共侵迫，心志亦摧残。
万古一飞隼，两曜双跳丸。
扰扰贤与愚，流沙逐惊湍。
其来固如此，独久知诚难。
服食为药◇，此言真不刊。
但当饮美酒，何必被轻纨。
东堂联句
姜夔（宋代）

金风凉夜深，吹我萧萧发。起折丹桂枝，惊落花上月。
客至
唐庚（宋代）

山头竹万个，风来玉相戛。下有屋数间，萧然如佛刹。

门无车马喧，幽径芳草茁。隔窗识君声，遽起投笔札。

黄鸡未啄黍，环堵无可杀。园蔬煮淡泊，山泉啜甘滑。

何以乐嘉宾，春禽日嘲哳。
题邹一桂芙蓉双鹭
弘历（清代）

秋草秋花照碧漪，雪锄顾影发毵丝。别开生面原恒语，可矣曾闻曰再斯。
苦热
梅尧臣（宋代）

赤日若射火，林风不动梢。
羸汗尚流沛，冠服岂堪包。
贵人谅有禀，惯习非强教。
窃观行车马，坌荡剧煨炮。
宁思山中人，石泉浸两骹。
句
释惠崇（宋代）

鸟归杉随雪，僧去石沉云。
五月十六夜，病中无聊，起来步月五首
杨万里（宋代）

抛官放浪十三年，底事今年病嬾残。
旧健肯饶梅摘索，新羸翻羡竹平安。
婕妤怨
李咸用（唐代）

莫恃芙蓉开满面，更有身轻似飞燕。

不得团圆长近君，珪月鈋时泣秋扇。
幽谷引
王安石（宋代）

云翳翳兮谷之幽，天将雨我兮田者之稠。
有绳于防兮有畚于田，我公不出兮谁省吾忧。
日晖晖兮山之下，岁则熟兮收者舞。
吾收满车兮弃者满筥，谁吾与乐兮我公燕语。
山有木兮谷有泉，公与客兮醉其间。
芳可搴兮甘可漱，无壮无稚兮环公以笑。
公归而醉兮人则喜，公好我州兮殆其肯止。
公归不醉兮我之忧，岂其不怿兮将舍吾州。
公一朝兮去我，我岁岁兮来游，完公亭兮使勿毁，以慰吾兮岁岁之愁。
和陶与殷晋安别
苏轼（宋代）

孤生知永弃，末路嗟长勤。
久安儋耳陋，日与雕题亲。
海国此奇士，官居我东邻。
卯酒无虚日，夜棋有达晨。
小瓮多自酿，一瓢时见分。
仍将对床梦，伴我五更春。
暂聚水上萍，忽散风中云。
恐无再见日，笑谈来生因。
空吟清诗送，不救归装贫。
偈颂二百零五首
释正觉（宋代）

功勋消，阶级尽。
尊贵不知名，威严莫得近。
子退步而就父，臣转身以合君。
机转玉轮侧，妙叶正当风。
寄主客刘郎中
姚合（唐代）

汉朝共许贾生贤，迁谪还应是宿缘。仰德多时方会面，

拜兄何暇更论年。嵩山晴色来城里，洛水寒光出岸边。

清景早朝吟丽思，题诗应费益州笺。
赠戴氏诗
李士瞻（元代）

永嘉名郡多名族，孝义忠贞戴氏家。曾向辕门干上将，甘从虎穴试磨牙。

兰孙比玉香凝砌，棣萼联辉树有华。意气每逢天上使，年年来此憩星槎。
潭溪十咏·山馆
刘子翚（宋代）

春林绕舍青，门馆终日静。
吾心乐有余，所寓皆胜境。
更凿庭下池，溶溶浸山影。
再答静翁并以筇竹一枝赠行四首
黄庭坚（宋代）

栽松道者身先老，放下锄头好再来。
八万四千关捩子，与公一个锁匙开。
句
杨大全（宋代）

前溪六时水，上界数声钟。
和陶诗 和刘柴桑
李贤（原德）（明代）

达人贵安命，何必更踌蹰。里有仁厚俗，吾今已择居。

顾惟静与寿，筑室倚匡庐。相邻才数家，亦可成村墟。

屈指更岁历，菑田已堪畬。汲汲事耕耨，不敢辞劳劬。

生理虽萧条，浊酒安可无。勿厌往来数，莫使形迹疏。

开樽会文友，古来共相须。风月足清赏，与君意何如。
春日读杜偶成
钱世锡（清代）

迟日江山物向荣，杜陵老去未忘情。桃红竹翠郊扉晚，苦说中年召贾生。
迢迢牵牛星
柳如是（明代）

众星负石濑，河鼓压嘉林。甃粉触荣衣，玄翎蔽天孙。

千秋鬯幽期，万世共灵心。怆然河桥下，乐度丰影森。

瞻盻良不远，寤寐神优淫。
县圃十绝和朱待制
薛抗（宋代）

斗牛不能神，枭卢无好采。
碌碌甘抱关，谁能媚时宰。
颂证道歌·证道歌
释印肃（宋代）

此即成吾善知识，道有说无真利益。
眉下纵横放白光，不动分身千百亿。
题倪瓒隔江山色图即用其韵 其一
弘历（清代）

主无文貌宾无速，书在行幐酒在瓢。想像希言亦佳士，故教懒瓒为停桡。
寄隐直
刘敞（宋代）

避人非故土，带郭喜幽居。浅俗情多畏，新知意尚疏。

负暄胜构火，汲井足滋疏。二物关身外，悠悠谢里闾。
微霰雪
赵蕃（宋代）

霰落初疑集陨珠，雪飞骤觉幻成图。
檐间隙际窥疏密，屋顶树头看有无。
夜度佛钟清涧谷，晓翻渔艇舞江湖。
平生无限幽深意，付与匡床竹火炉。
句
戴偃（唐代）

须把咽喉吞世界，盖因奢侈致危亡。若须抛却便抛却，莫待风高更亦深。
寒食日诸罗署中偶作 其一
谢本量（清代）

百花开放出墙头，隔岁榴红子未收。细雨东风作寒食，故山西望海云稠。
古诗
周师成（宋代）

昔怀今未归，悄悄与谁语。
超超何所为，空斋听春雨。
锵然金玉声，幽窗相尔汝。
政以平在中，万物皆媚妩。
暗想四城外，花草不可数。
浮云日夜征，东皋怅何许。
畜犬雪童黠甚胜人壬戌夏暴死作诗伤之 其二
吕本中（宋代）

伴我走道途，直前无葛藤。三年贫病里，几度送亡僧。
偈颂十八首
释道璨（宋代）

鼓棹扬帆，驾没底船。
横行海上，神头鬼面。
和黄山秋吟
卫宗武（宋代）

从教日日把巫焚，无补河流一尺浑。
甘霔要从方寸出，土龙芻狗不须论。
宿龙瑞山房次周云隐韵
黄庚（元代）

木叶秋容瘦，客怀思故乡。
淡云微见月，薄露不成霜。
忽忽朱颜改，悠悠白日长。
空心仍独夜，减尽昔年狂。
潘文度
叶适（宋代）

秦声鸣呜何处村，楚些行欹愁断魂。
光风自汎灵划碧，朗月岂受顽云吞。
坐具平铺佛叉手，空劫以前人总有。
一文全舍绝乘除，得福便过昆仑渠。
杨夫人挽诗
史尧弼（宋代）

奉嫔归盛族，观奠及遗芳。
藻已空南涧，萱应茂北堂。
人间空堕骥，地下复鸣凰。
惨惨闻吹棘，纷纷想断肠。
直舍窗前绿树
项安世（宋代）

绿树几年栽，窗应为尔开。
阴中无暑到，缺处月风来。
长日宜侍寤，黄昏未忍回。
今年缘底事，归思忽难裁。
玉阶怨
郑鏦（唐代）

昔日同飞燕，今朝似伯劳。情深争掷果，宠罢怨残桃。

别殿春心断，长门夜树高。虽能不自悔，谁见旧衣褒。
和米芾李公炤家二王以前贴宜倾囊购取寄诗
薛绍彭（宋代）

圣草神踪手自持，心潜模范识前规。
惜哉法书垂世久，妙贴堂堂或见遗。
宝章大轴首尾俱，破古欺世完使离。
当时鉴目独子著，有如痼病工难医。
至今所收上卷五，流传未免识者嗤。
世间无论有晋魏，几人解得真唐隋。
文皇鉴定号得士，河南精识能穷微。
即今未必无褚獠，宁馨动俗千金赀。
古囊织襟可复得，白玉为躞黄金题。
南山谣
蒋薰（明代）

池中有灰，石中无煤。持此镵斧，伐彼崔巍。宁耕渭阳田，不用陇西钱。

折我肱，塌我肩。谁为此，老君山。
和徐侍郎兼呈郑渔仲 其三
释慧空（宋代）

忽忆曾来蜑子船，烟波万顷对安眠。向来亲切浑抛却，却听傍人名字传。
送赵清臣善湘明府民谣六韵
孙应时（宋代）

秘图山上古姚州，山色江光簇画楼。
更鼓分明庭少事，桁杨间冷狱无囚。
民言总信清如水，天赐常教大有秋。
人物襟怀何洒落，词章翰墨更风流。
朝廷久合登刘向，父老知难挽邓侯。
翠窦新泉探静乐，公名长与此泉流。
小圃茅亭初成即事十绝句
程公许（宋代）

未能手剑血长鲸，只合瓜田老邵平。
斗粟驱人成底事，漫将吟啸寄高情。
半山亭
苏轼（宋代）

登岭势巍巍，莲峰太华齐。
凭栏红日早，回首白云低。
松柏月中老，猿猴物外啼。
禅师吟绝后，千古指人迷。
淡水黄鉴澄之妻何氏
陈霞林（清代）

误信刑夫测子平，从容就义出愚诚。可怜入地身先死，只望回天婿更生。

鸩毒自甘心自苦，鸳俦为重命为轻。世间多少须眉辈，奇气谁堪日月争。
宁宗郊祀二十九首
学士院（宋代）

莫神乎于，阳嘘而生。
日月星辰，皆乾之精。
肆求厥类，兴阳俱升。
眡燎于坛，展也大成。
一犁春雨图次赵正字韵题之 其一
韩淲（宋代）

莫问今人与古人，汉家红腐本陈陈。年来饥馑因师旅，何计归田了此身。
偈颂一百零九首 其四十八
释可湘（宋代）

凌霄队里，昔曾合火分赃。小朵峰前，善贾不停死货。

横身那畔，鹘眼迷踪。归根深得旨，落叶舞西风。
教授郑国材挽词
吕本中（宋代）

松桂在荆棘，所趋故不同。虽云被剪伐，所至仰清风。

念子行古道，箪瓢生屡空。我来则已病，不复能从容。

平生务躬行，圣处久收功。坚坐想颜子，欲往吾其从。

丹旐忽已远，暮霭千万重。论文一尊酒，坚坐更谁逢。
和晁应之悯农
张耒（宋代）

南风吹麦麦穗好，饥儿道上扶其老。皇天雨露自有时，尔恨秋成常不早。

南山壮儿市兵弩，百金装剑黄金缕。夜为盗贼朝受刑，甘心不悔知何数。

为盗操戈足衣食，力田竟岁犹无穫。饥寒刑戮死则同，攘夺犹能缓朝夕。

老农悲嗟泪沾臆，几见良田有荆棘。壮夫为盗羸老耕，市人珠玉田家得。

吏兵操戈恐不锐，由来杀人伤正气。人间万事莽悠悠，我歌此诗闻者愁。
晚集南楼
范成大（宋代）

浪随儿女怨萍蓬，笑拍阑干万事空。
宇宙勋名无骨相，江山得句有神功。
掉头莫觑秋高鹗，留眼来宾日暮鸿。
懒拙已成三昧解，此生还证一圆通。
宋武帝庙
王十朋（宋代）

规模仍旧晋乾坤，遗恨于今失所尊。庙食铁山精爽在，铸兵思欲定中原。
呈尤运使袤延之五首
赵蕃（宋代）

青衿诗学为，白发步乃却。
茫茫悟中入，了了难边觉。
抱痾每向人，谁有如神药。
公乎有异闻，蕲为启玄钥。
历代诗·三国
杨简（宋代）

两汉四百载，分为魏蜀吴。
曹操始居邺，刘备据成都。
孙权在金陵，鼎足互相图。
夜闻子规
朱熹（宋代）

幽林欲雨气含凄，春晚端居园径迷。独向高斋展衾卧，南山夜夜子规啼。
春暮野行
贾炎（清代）

平生嗜幽意，乘暇到丘原。旭日明鸦背，流泉响树根。

陇晴添絮影，春老断花魂。抱瓮谁家子，青蓑自灌园。
依韵和通判太博雪後招饮二首
梅尧臣（宋代）

邀饮奏醴醪，案杯烹蟹螯。
吾非独醒者，莫诵楚人骚。
将进酒
陶澄（清代）

白日黯黯容易过，春风玉颜当奈何！君能忘忧我和歌，重倾迭酬金叵罗。

臇凤脂，劈麟脯，炊珠羹，流玉醑。忧来填膺不能食，何如交欢及尔汝。

君不闻闭关沉湎称达生，又不闻大呼狗窦千载名，人生不饮空独醒。
试院即事呈诸公
邓忠臣（宋代）

俊游常恨邈山河，邂逅文闱喜屡过。
朱簿分明俱鼎立，墨图伻位看星罗。
人开户牖还相近，朝进英材信可歌。
双钥重关非不密，只应无奈梦魂何。
题赵工部柞山堂
林希逸（宋代）

太白前身锦绣肠，字书搜尽入篇章。作归田赋辞兰省，取半山诗扁草堂。

自拟百围庄散木，不誇五柞汉长杨。却愁金殿催班去，风舞槐龙影正凉。
吴鼓吹曲十二曲 其十 从历数
佚名（魏晋）

从历数。于穆我皇帝。圣哲受之天。神明表奇异。建号创皇基。聪睿协神思。

德泽浸及昆虫。浩荡越前代。三光显精耀。阴阳称至治。

肉角步郊畛。凤凰栖灵囿。神龟游沼池。图谶摹文字。

黄龙觌鳞。符祥日月记。览往以察今。我皇多哙事。

上钦昊天象。下副万姓意。光被弥苍生。家户蒙惠赍。

风教肃以平。颂声章嘉喜。大吴兴隆。绰有馀裕。
次韵渊明饮酒诗 其十八
张耒（宋代）

吾知李太白，潇洒本天真。一饮三百杯，不问漓与醇。

子云亦好饮，白发事亡新。奇穷易投阁，区区赋剧秦。

两贤竟谁乐，千载同埃尘。
咏史五首其三·夏后氏
范仲淹（宋代）

景命还将伯益传，九川功大若为迁。
讴歌终在吾君子，岂是当时不让贤。
画为蔡友琴赋
徐庸（明代）

江花淡又浓，江水晴且深。棹□木兰艇，远渡江之阴。

江上多好山，山中饶树林。有石平若砥，拂拭尘不侵。

潜名两高士，谈笑俄盍簪。欲别情不忍，载鼓薰风琴。

冷冷山水趣，谁道无知音。幽鸟寂不喧，暮霭凝徽金。

披图写新句，惭作郢中吟。
次青溪后二章为别 其一
卫宗武（宋代）

季世思良士，如抱渴与饥。峨峨章甫冠，瑞气浮芝眉。

粹然君子儒，赴我同襟期。凡林非鸾栖，丹穴仍归飞。

恨无健羽翰，所至相追随。怀归宜莫留，荆州那足依。
六月六日城外马上呈世德 其一
邹浩（宋代）

岘山脚下江水生，普宁寺前舟楫行。细民无钱不得渡，老幼相持愁叹声。
金征士玟雨中见过留宿（二首）
高启（明代）

莫辞同宿掩书帏，乱后萧条故旧稀。
预恐明朝风雨歇，满江春水送君归。
谷太监出军歌
韩邦靖（明代）

五千精锐下良乡，云里旌旗斗日光。
诸将不知中使贵，夜来马上别君王。
寿沿江黄制置七首 其四
俞德邻（宋代）

越流饮醇酎，街亭正军律。劝惩妙微机，今古轨辙一。

韩昭戒梦言，荀攸贵深密。此事难语人，端居幸时绎。
薛师约抚干召饭于圆通寺主僧瀹茗索诗
王十朋（宋代）

绿暗梅欲雨，风薰麦初秋。官舍厌卑湿，僧庐访清幽。

儒餐惯蔬饭，道话便茶瓯。鉴湖倘容觅，杖屦时来游。
琴
白居易（唐代）

置琴曲几上，慵坐但含情。何烦故挥弄，风弦自有声。
赠侯元英予病疗之而愈
周孚（宋代）

此生毛发燎洪炉，二竖骎骎更捣虚。恶剧方渠甚炮炙，残年非子已丘墟。

较量绝艺真神似，惊怪羸骸却壮如。莫道何颙百无著，识君尝自十年初。
食不继偈
释德洪（宋代）

观饿鬼趣，论劫饥渴。针锋其咽，火聚其发。昼夜号呼，百千死活。

我常饱暖，今暂缺乏。当生大悲，入此观法。
孤山
释智愚（宋代）

黯黯青青一望中，迥然不与众峰同。
白云散尽江天晓，想见人间无路通。
重归宜春经过萍川题梵林寺
袁皓（唐代）

梵林遗址在松萝，四十年来两度过。泸水东奔彭蠡浪，

萍川西注洞庭波。村烟不改居人换，官路无穷行客多。

拖紫腰金成底事，凭阑惆怅欲如何。
采蕺 其二
王十朋（宋代）

陟彼越山，言采其茗。我思古人，中心炳炳。维国有耻，夕弗遑瞑。

焦心以思，沼吴之境。
后从军行，仿杜后出塞体五首 其四
陈肇兴（清代）

不见关山苦，安知征戍愁！他乡异水土，服食多不侔。

野宿畏卑湿，露眠出风飕。十夫九病疫，何以负戈矛？

贼来忽忘疾，抱创争出头。军中无药饵，饮血病已瘳。
扬州五咏 僧伽塔
苏辙（宋代）

山头孤塔閟真人，云是僧伽第二身。
处处金钱追晚供，家家蚕麦保新春。
欲求世外无心地，一扫胸中累劫尘。
方丈近闻延老宿，清朝留客语逡巡。
送刘公求还庐陵兼属张元亨五首 其一
赵蕃（宋代）

世有封胡羯末，非无触目琳琅。何似君家兄弟，睟然面背难藏。
偈颂二十五首
释普岩（宋代）

个样皮毛，千化万变。
黄梅鹫头，谩自流传。
后代儿孙，可贵可贱。
初晴艋溪小泊
林占梅（清代）

绕峡穿崖曲折行，朦胧旭日弄新晴。云埋林麓山家隐，雨漫溪新水道平。

沃野青黄禾半熟，沿堤斑驳笋初生。吟航小泊垂杨下，欹枕篷窗听语莺。
答于鳞立春日斋居对雪见怀
王世贞（明代）

春雪覆江干，江城春未阑。泄云千雉合，迎日万花残。

雁色悬秋曙，鸡声破梦寒。如闻郢中调，祇为和人难。
过宝胜哭雅师二首 其一
许景衡（宋代）

凤凰岩石最棱嶒，十载重来强一登。怪底岩前能寂寞，年来失却两诗僧。
斗室
郭步韫（清代）

斗室宜安拙，幽怀颇自閒。溪肥前夜雨，帘卷夕阳山。

吹角江城暮，巢梁乳燕还。无穷清意味，写入竹屏间。
宝鼎现
史浩（宋代）

乐府多传之。惜其止叙藩方宴游之盛，而不及皇都。真隐居士用韵以补其遗。

霞霄丹阙，瑞霭佳气，青葱如绮。才半月、东君雨露，无限韶华生宝砌。渐向晚、放烛龙掀舞，周币红蕖绀蕊。况对峙、鳌峰赑屃，不隔蓬莱弱水。

圣主有乐升平意。引芝华、双辇凝翠。纷万俗、歌谣弦管，声混莺吟喧凤吹。更漏永、正冰轮掩映，光接康衢万里。

似移下、一天星斗，妆点都城表里。清警跸、忽登楼，簇彩仗、锦襦丝履。看柑传万颗，恩浃王公近侍。散异卉覆千官醉。竞捧瑶觞起。愿岁岁、今宵宴赏，春满山河百二。
题昼寂轩
徐寿仁（宋代）

轻云扶曲槛，少坐觉幽深。
泛酒谁同话，敲诗独写心。
竹声流草榻，鸟语惹花阴。
门外呼童扫，客弹月下琴。
过开山
李师中（宋代）

济南南去路，岭壑几千盘。一水来回过，乱山前后看。

角声孤戍迥，人影夕阳宽。何处闻鸡犬，孤村树色寒。
京口遇乡人闻得曾孙露而有作 其二
谢迁（明代）

偶逢乡曲话寒暄，报道兰阶雨露繁。林下旧游归一老，眼前新露见曾孙。

公卿知已惭先德，清白惟应遗后昆。囊底赐金供具足，閒情宁复问田园。
哭韩绰
杜牧（唐代）

平明送葬上都门，绋翣交横逐去魂。

归来冷笑悲身事，唤妇呼儿索酒盆。
寿漕使者帅黄大监
程公许（宋代）

金华仙人紫绮裘，朝戏三山暮十洲。
偶经剑浦弭节留，浪花喷雪跃虯。
海若禠气冯夷愁，精英为公一日收。
义理之窟探鲁邹，词章之工近韩欧。
荣途砥平不停輈，盛名何自彻冕旒。
粉省赐香馥衣绸，万里持节宽顾忧。
更烦幕府开碧油，文书堆案如陵丘。
焦心靡惮勤咨诹，宾朋逻进奚所求。
否臧吾岂无阳秋，吏奸胆破忆病瘳。
肯綮可见才刃优。孰知学富用力周，
取之不穷蚕丝抽。宝书移监交置邮，
斗水那能局吞舟。事机鼎来宁易投，
紫清侧席渴告犹。东风破冷初和柔，
皇览拨席当孟陬。矞云我亦分余庥，
无阶称寿{奭斗}玉瓯。眼明西南大量尺楼。
绣天锦地十六州。雅拜何以祈宠休，
早徵环召飞鹄头。颍川归趣鼎铉调，
伟业定自追前修。承家有子文炳彪，
灯灯之传天与谋。殿前峨冠进鸿畴，
杏园亦复聊俊游。斯文寿脉江汉流，
何羡韦平世通侯。
德佑二年岁旦·其一
郑思肖（宋代）

力不胜于胆，逢人空泪垂。
一心中国梦，万古下泉诗。
日近望犹见，天高问岂知。
朝朝向南拜，愿睹汉旌旗。
谢张彦辅留别之作
朱熹（宋代）

一别屡更岁，思君无已时。知君亦念我，相望两嗟咨。

我病卧田间，君行护疆陲。隐显既殊迹，会合安可期。

今年定何年，有此一段奇。我来五峰阳，君归九江湄。

闻君肯来辱，欢喜不自持。迎君紫霄峰，举觞白鹅池。

强健初共欣，艰棘旋相悲。相顾出危涕，薄言首东岐。

留连十日饮，怆恨八哀诗。散怀水石幽，遂忘筋力疲。

雄篇既鼎来，逸韵方穷追。云胡遽告别，牙纛风披披。

揽祛不得留，酌酒前致辞。愿君酬此觞，去上白玉墀。

国论罄忠益，庙谟参设施。一请正纪纲，再请诛羌夷。

及时树勋业，慰我空山饥。
又过陈叔易隐居相拉同游超化寺诗
李廌（宋代）

文范今亡见嗣卿，颍川应聚异时星。
清风特为吾曹至，畏景宁忧日御停。
踏雪曾穿东郭履，移文今忤北山灵。
烹茶且酌南溪水，第欠金山第二{左氵右霝}。
有怀独孤景略
陆游（宋代）

富贵世间元不乏，此君才大独难成。
喑呜意气千人废，娴雅风流一座倾。
韬略岂劳平大敌，文章亦足主齐盟。
荒山野水涪州路，肠断西风薤露声。
登龟山绝顶
陈斗南（清代）

攀萝扪石上层峦，野旷天遥一望宽。海送潮音如欲雨，山含树色暂生寒。

花宫清敞游人集，草径萦纡去路难。咫尺蛇峰馀故垒，萧萧烟景正贪看。
送宇文尚书宣抚荆湘
释居简（宋代）

伟哉不世才，要为天下奇。一鹗不待荐，自受虚皇知。

力精运甓处，心切闻鸡时。去年镇南徐，前年来合淝。

至今军与民，念之如母慈。肖象系遗爱，岂特甘棠思。

便合登岩廊，虚襟待畴咨。春风玉笋班，夜光增陆离。

荆楚天一方，有生怀保绥。不向繁剧地，何以观设施。

明明九重意，大任端自兹。诸儒浪誇诧，自许傅与伊。

重内不重外，图安不图危。一旦大典章，瞢然如乱丝。

始悟少更历，虽悔将安追。有商六百年，不待试者谁。

版筑与割烹，中有辅相资。后世伊傅流，纷纷何多为。

公乎风尘际，卓荦起一夔。轩昂气如虹，霹雳手欲龟。

永怀更一行，策勋早言归。坐理天下事，迎刃而解之。
大观祭风师六首 其一 降神用《欣安》。
郊庙朝会歌辞（宋代）

羽旗云车，飘飖自天。猗欤南箕，歆嘉升烟。牲饩粢盛，俎簋铏笾。

维神戾止，从空泠然。
甲子岁书事（时会昌四年，讨刘稹也）
杨乘（唐代）

竖子未鼎烹，大君尚旰食。风雷随出师，云霞有战色。

犒功椎万牛，募勇悬千帛。武士日曳柴，飞将兢执馘。

喜气迎捷书，欢声送羽檄。天兵日雄强，桀犬稍离析。

贼臂既已断，贼喉既已扼。乐祸但鲸鲵，同恶为肘腋。

小大势难侔，逆顺初不敌。违命固天亡，恃险乖长策。

虿毒久萌牙，狼顾非日夕。礼貌忽骄狂，疏奏遂指斥。

动众岂佳兵，含忍恐无益。鸿恩既已孤，小效不足惜。

腐儒一铅刀，投笔时感激。帝阍不敢干，恓恓坐长画。
惠山诗次先淮海同东坡先生酬和韵三首 其三
秦堈（明代）

山影落空潭，泉声走长樾。声影两无碍，观听俱奇绝。

是名青莲两，所以无生灭。捻残十老髭，踏破一轮月。

坐拥竹炉烟，静待岩花发。风韵如在兹，愿言继高辙。
题自写菖蒲二首 其一
祖柏（元代）

盆泓浅浅映幽丛，绿发翛翛堕镜中。潇洒凭谁供拂掠，澹烟微雨及清风。
感事三首（此后并是学士时作）
元稹（唐代）

为国谋羊舌，从来不为身。此心长自保，终不学张陈。

自笑心何劣，区区辨所冤。伯仁虽到死，终不向人言。

富贵年皆长，风尘旧转稀。白头方见绝，遥为一沾衣。
次杜工部秋兴八首 其一
李寄（明代）

漠漠轻烟带远林，霜高气肃自萧森。千崖月上开清景，万里风来扫积阴。

比德巢由先有志，共图王霸庶无心。江湖袖手行歌曼，閒数秋城户户砧。
丹灶山
陶弼（宋代）

羽客朝元地，遣坛古寺中。
炼成丹龟在，骑去鹤巢空。
挽冒巢民先生
陶孚尹（清代）

太息斯人竟盖棺，广陵愁绝更谁弹。楼成白玉修文易，床尽黄金任侠难。

水绘园亭烟雨没，鹿门妻子杖藜单。雉皋风景重回首，落日寒冰想像看。
送前水监王仲贤郎中赴阙
强至（宋代）

素节清明照水台，夷涂行骋忽徘徊。
惊人险句何妨露，向阙丹心未可灰。
马勒春风朝弁集，鸡呼晓日禁门开。
从来早赐清閒对，不信君王肯弃才。
采莲词
文嘉（明代）

摇棹若耶津，红妆映水新。歌声何处起，愁杀采香人。

共入荷花去，隔花闻笑语。击桨溅红裳，同来采莲女。

秋水滩滩碧，荷花渚渚香。荡舟莫击楫，沙上有鸳鸯。

双双采莲女，各各有春心。谁歌竹枝调，春心应更深。

朝朝采莲去，暮暮采莲归。朝暮空相守，思郎心欲飞。

采莲复采莲，花尽恐伤藕。拨棹出花去，女伴争前后。

舟中采莲女，岸上游冶子。两意暂相窥，无由得双美。

妾欲向花语，花应对妾羞。溪花与溪女，相妒几时休。
破阵乐（钱塘·林钟商）
张先（宋代）

四堂互映，双门并丽，龙阁开府。郡美东南第一，望故苑、楼台霏雾。垂柳池塘，流泉巷陌，吴歌处处。近黄昏，渐更宜良夜，簇簇繁星灯烛，长衢如昼，瞑色韶光，几许粉面，飞甍朱户。

和煦。雁齿桥红，裙腰草绿，云际寺、林下路。酒熟梨花宾客醉，但觉满山箫鼓。尽朋游。同民乐，芳菲有主。自此归从泥诏，去指沙堤，南屏水石，西湖风月，好作千骑行春，画图写取。
畏日三首 其二
刘弇（宋代）

畏日赫赫天南隅，漫漫白道盘郁纡。过蛇摇毒宿莽死，阴崖发赭悬泉枯。

沉迷未省招楚些，激越可是歌吴趋。目送长云指萋茜，辙鲋愁绝西江濡。
题王炼师云巢
邓雅（元代）

石洞还堪隐，松云亦可巢。九真劳梦想，五老托神交。

混沌含元气，氤氲湿翠梢。醉眠惟伴鹤，群翼任啾啁。
叙伦五言二十首
刘克庄（宋代）

难泯同胞好，每因长舌疏。
若能谐妇姒，九世可同居。
冬日北庭怀馀杭旧僚属
苏颂（宋代）

曾约寻山春水间，越江吴岫遍留连。
沙头寺院看花日，湖上楼台试茗天。
酒后歌呼常薄暮，风流云散忽经年。
异方万里相望处，满眼荒郊倍惨然。
与二弟过溪至广教兰若
梅尧臣（宋代）

溪水今尚浅，涉马不及鞯。
岸口出近郭，野径通平田。
行行渡小出，决决响细泉。
万木荫古殿，一灯明象筵。
长廊颜頵碑，字体家法传。
空堂裴相真，白髯垂过咽。
名迹两不灭，岂独画与镌。
高僧凿崖腹，建阁将云连。
秘此龙鸾迹，足使臣仆虔。
修竹间长松，森卫若被坚。
是必神物护，禹穴空岁年。
饭讫过山後，井傍携名煎。
探幽偶转谷，忽视昭亭巅。
蔓草不识名，步侧时得牵。
幽禽声各异，可辨唯杜鹃。
似惊俗客来，聒聒两耳边。
弊庐隔城堞，畏暮遽言还。
道逢张罗归，鸟媒兼死悬。
遂同山梁雉，令我复喟然。
聊追一日事，书以为短篇。
酬从叔听夜泉见寄
项斯（唐代）

梦罢更开户，寒泉声隔云。共谁寻最远，独自坐偏闻。

岩际和风滴，溪中泛月分。岂知当此夜，流念到江濆。
六弟寅新搆醉吟亭
毕自严（明代）

曲槛疏篱结草亭，醉吟相伴昼还冥。烟笼晓树供诗料，露浥春风映酒馨。

七字喜从酩酊得，百瓢偏为浩歌醒。竹林高况今何似，爱女新书座右铭。
喜雨再用前韵
王十朋（宋代）

南国久无雨，渴心欲生埃。麦既枯且死，木亦黄而摧。

方春云已火，未夏蚊成雷。刺史固有罪，斯民自宜哀。

真人及大士，久出应思回。闭阳纵诸阴，愧无董生才。

林鸠厌呼唤，石燕徒低徊。有日上扶桑，无云起阳台。

方修九渊祀，遽闻尺木催。想惊阿香梦，疑噀栾巴杯。

夜中檐溜响，枕上愁颜开。愿遍普天下，不止泉山隈。

莫作鼎湖浪，因风下崔嵬。明朝贺雨诗，定自莆中来。
卜算子·重重雪外山
蔡伸（宋代）

重重雪外山，渺渺烟中路。路转山横无尽愁，正是分携处。望极锦中书，肠断鱼中素。锦素沈沈两未期，鱼雁空相误。
游仙四首
王绩（唐代）

暂出东陂路，过访北岩前。蔡经新学道，王烈旧成仙。

驾鹤来无日，乘龙去几年。三山银作地，八洞玉为天。

金精飞欲尽，石髓溜应坚。自悲生世促，无暇待桑田。

上月芝兰径，中岩紫翠房。金壶新练乳，玉釜始煎香。

六局黄公术，三门赤帝方。吹沙聊作鸟，动石试为羊。

缑氏还程促，瀛洲会日长。谁知北岩下，延首咏霓裳。

结衣寻野路，负杖入山门。道士言无宅，仙人更有村。

斜溪横桂渚，小径入桃源。玉床尘稍冷，金炉火尚温。

心疑游北极，望似陟西昆。逆愁归旧里，萧条访子孙。

真经知那是，仙骨定何为。许迈心长切，嵇康命似奇。

桑疏金阙迥，苔重石梁危。照水然犀角，游山费虎皮。

鸭桃闻已种，龙竹未经骑。为向天仙道，栖遑君讵知。
题终南山白鹤观
张乔（唐代）

上彻炼丹峰，求玄意未穷。古坛青草合，往事白云空。

仙境日月外，帝乡烟雾中。人间足烦暑，欲去恋松风。
九日过彭泽怀陶靖节
袁崇友（明代）

古今彭泽令，寂寂不知名。如何此老翁，千古垂芳声。

恶徇五斗米，思解十斛酲。脱衣自漉酒，垢净理何平。

九月九日时，采菊餐其英。我行及兹晨，摇落心独惊。

况以望乡客，兼之怀古情。徘徊念往迹，独契一长鸣。

汤武既不贬，夷齐无乃轻。元尚趣可通，素心本无营。

当时意已远，后世谁能明。
试院中
王安石（宋代）

咫尺淹留可奈何，东西虚共一姮娥。
阶前枣树应摇落，此夜清光得几多。
送夏兰同知会昌
范梈（元代）

承闻吉日上江船，佐命分符落雁边。野馆溪头三晋雪，山城留下七闽烟。

庭春花气迷铜墨，市瞑溪声学管弦。何日周庐寻夜直？倍知报政九重天。
菩萨蛮
祖可（宋代）

西风簌簌低红叶。梧桐影里银河匝。梦破画帘垂。月明乌鹊飞。

新愁知几许。欲似丝千缕。雁己不堪闻。砧声何处村。
立春
吴芾（宋代）

老夫近日苦多屯，且喜来朝已立春。
但得余殃随腊去，敢图好事逐年新。
湖山入眼风光好，亲旧论心气味真。
更若此身无疾疚，快哉天地一閒人。
舟中睡起
周紫芝（宋代）

幅巾听雨卧风樯，呼得青奴伴晚凉。白发蠹书缘已熟，黑甜攲枕味偏长。

月侵冰簟何妨白，舟入荷花不奈香。更倩长年打双桨，云山青处是吾乡。
题城侍者岘山图
陆游（宋代）

汉水沉碑安在哉？千年岘首独崔嵬。
平生不作羊公计，但欲无名死草莱。
题南都留守妙峰亭
苏辙（宋代）

我登妙峰亭，欲访德云师。
春阳被原野，濉涣含流澌。
未复桃李色，稍增松桂姿。
孑孑东来樯，冉冉将安之。
万物委天运，此身免奔驰。
怅然怀旧游，一丘覆茅茨。
清冷久沮洳，文雅空颓隳。
提携二三子，醉倒春风吹。
不见妙峰处，安知德云期。
南迁久忘反，有获空白知。
归来览新构，恍然发深思。
远行极南海，此地初不移。
酌我一斗酒，尽公终日嬉。
德云非公欤，相对欲无词。
送倪正父尚书守南徐
楼钥（宋代）

几回去国向吴兴，出处虽高事不平。
兹以优恩临北固，不妨禁不寓西清。
羡君决去行何速，愧我求归计未成。
淛水东西又千里，壮怀堂上未忘情。
大明庵留偈
释正觉（宋代）

略彴横门下转流，挂窗山在屋檐头。
大明古意是时节，霜夜月堂帘上钩。
【双调】清江引_少年身正值
赵显宏（元代）

少年身正值着春暮月，宴赏无明夜。一任锦囊空，不放金杯歇，明日落红多
去也。
纱窗外杜鹃声更切，啼满枝头血。离人哽咽时，风雨凄凉夜，明日落红多去
也。
观邻老栽松
李端（唐代）

虽过老人宅，不解老人心。何事残阳里，栽松欲待阴。
郊居集句十首 其六
卢龙云（明代）

公门何事更相牵，独上高楼思渺然。养拙久判藏姓字，僻居惟爱近林泉。

前江后岭通云气，万壑千岩锁翠烟。

自笑无成今老大，日高窗下枕书眠。
庵中晨起书触目
陆游（宋代）

山重水复怯朝寒，一卷窗间袖手看。
朱担长瓶列云液，绛囊细手拆龙团。
数峰移自侏儒国，一研来从黯淡滩。
要识放翁顽钝处，胸中七泽著犹宽。
盘洲杂韵上 豆蔻花
洪适（宋代）

冶叶拥香苞，盈盈二月交。相思意安在，试去想花梢。
殢人娇
李流谦（宋代）

痴本无绦，闷宁有火。都是你，自缠自锁。高来也可。

低来也可。这宇宙，何曾碍你一个。

休说荣枯，强分物我。惺惺地，要须识破。渔樵不小，公侯不大。

但赢取，饥餐醉来便卧。
寿叶台山太师二首 其一 赋得宝地苍霞
伍瑞隆（明代）

天开檀海秘，人现宰官身。玉鼎调明主，金仙属老臣。

九衢悬慧日，四照尽阳春。晚就苍霞地，闲同宝树邻。

江山留胜迹，题咏忆前人。学接千秋统，心兼八解真。

地灵霖作石，道广露为津。回首三千界，青云满后尘。
巫山高
虞羲（南北朝）

南国多奇山，荆巫独灵异。云雨丽以佳，阳台千里思。

勿言可再得，特美君王意。高唐一断绝，光阴不可迟。
句
郢展（唐代）

秋水涨来舟去速，夜云收尽月行迟。
渡江云 和子珍《游十刹海》韵
樊增祥（清代）

水边风日美，芳莲坠粉，都似晚霞红。深深垂柳暗，浅绿明漪，闲系小筝篷。

鸳鸯隔浦，总双双、花底相逢。无避处、扇光如雪，低障夕阳中。

匆匆。香车去也，小阁沈熏，有春人寻梦。应自笑、软晴芳草，未试青骢。

汀洲纵有重来约，怕秋心、凉到芙蓉。青鸟去，明珠还寄楼东。
秋冬之交杂赋
陆游（宋代）

避俗嫌林浅，安贫觉屋宽。
地炉烧葑火，土榻藉薄团。
稚子夸藜糁，高僧辍芋残。
霜寒固难出，不怕笑蹒跚。
题扇七首
陈造（宋代）

闻道广寒修月手，静看如鉴忽如眉。
即今扇里乘鸾女，解笑嫦娥不自持。
京居感兴五首
贺铸（宋代）

壮图可复道，罄折营五斗。
负郭二顷田，何时落吾手。
省试春台晴望
高弁（唐代）

层台聊一望，遍赏帝城春。风暖闻啼鸟，冰开见跃鳞。

晴山烟外翠，香蕊日边新。已变青门柳，初销紫陌尘。

金汤千里国，车骑万方人。此处云霄近，凭高愿致身。
赠别法仪
释绍嵩（宋代）

四海欲行遍，心猿日渐驯。
贫高一生行，衣故十年尘。
如我如君者，无名无利身。
殷勤讶此别，忍泪已沾巾。
地驱乐歌四曲 其四
姚燮（清代）

夫妻同心，至死方别。有铜买铜，无铜买铁。
奉柬萧子充
萧翀（明代）

几年结屋向溪桥，此日飞书肯见招。
池上看鹅朝洗砚，月中骑凤夜吹箫。
满林西日迷花树，近水南风乱柳条。
先与题诗寄离思，青山回首故岧峣。
送大渊宰安溪七言三首
刘克庄（宋代）

昏昏默默嗟衰朽，白白红红忆盛强。
自古人惟称单父，至今我尚爱桐乡。
刈时留取葵根在，拔处无令薤本伤。
邑有澹台辈流否，不妨迎致向琴堂。
伯量同二弟欲见访湖庄以诗告至褒拂过情辄次
曹彦约（宋代）

清江一曲界间关，倚作琴声上下滩。
鹊报主人知有喜，惠然金玉总称难。
送人赴阙
刘敞（宋代）

五月齐侯报政时，衮章英节照西畿。昔看高雁冥冥去，今喜长魂婉婉归。

诏使相望拥冠盖，都人倾倒迟光晖。师臣固有三公拜，岂独优游奉讲闱。
九月六日登舟再和潘歙州纸砚
梅尧臣（宋代）

文房四宝出二郡，迩来赏爱君与予。
予传澄心古纸样，君使制之精意余。
自兹重咏南堂纸，将今世人知首尾。
又得水底碧玉腴，溪匠畏持如抱虺。
拜贶双珍不可辞，年衰只怕歔歈鬼。
恭题理斋年伯爱吟草 其一
戴璐（清代）

青门曾忆送凫飞，辽海虚归丁令威。忠节循良真合传，完人千古似公稀。
赠袁伯益
佘翔（明代）

天地犹橐籥，人民原野鹿。叔季日以漓，浑沌日以凿。

常道希无为，见素抱其朴。至人剖玄门，游心洞枢轴。

烹鲜悟綦理，江海王百谷。好静民自正，簿书无留牍。

从容著作林，六艺芳润漱。缅想古时人，雅志慕黄鹄。

况乃柴桑翁，物外标芳躅。千载谁知音，独为伤沉陆。

负材当明时，聊以见夙昔。下士复高风，三握劳一沐。

既赓菁莪章，亦唱阳春曲。以兹气味薰，兰𦶜同馨馥。

怀刺遥相投，喜被清风穆。挥麈吐玄言，虚来实吾腹。

南山归旧庐，北阙乘华毂。愿保千秋名，矫首扶桑旭。
责汉水辞
李善夷（唐代）

汉之广兮，风波四起。虽有风波，不如蹄涔之水。

蹄涔之水，不为下国而倾天子。汉之深兮，其堤莫量。

虽云莫量，不如行潦之汪。行潦之汪，不为下国而溺天王。

汉之美者曰鲂。吾虽饥不食其鲂，恐污吾之饥肠。
真诰岩
林泉生（宋代）

山行一百五十里，人家鸡犬如桃源。上有太古白石洞，中是群桃炼丹坛。

人间风雨不敢到，梁时栋宇今犹存。陶公真诰已入奏，孺子昆崙去未还。

帝遣蛟龙护灵石，时闻钟鼓鸣空山。箫台回光日月白，河汉挂屋星辰寒。

休粮道士逐白犬，种桃金母驱青鸾。千年茯苓长根蒂，百岁老人古衣冠。

曾闻赤水出岩洞，饮者白日生羽翰。前朝此地禁樵采，迩来胜致多凋残。

长松滴露封丹灶，独鹤衔烟锁洞门。神桃有楼不肯住，我辈走马何时閒。

愿分半间云月屋，自种数亩枸杞园。岩头独坐洗尘耳，消此两涧清潺湲。
云
李师中（宋代）

归来不觉山川小，出去岂知天地宽。
大抵无心自无累，亦如君子所居安。
偶成
李流谦（宋代）

眼入平芜隔暝霞，有史官满未归家。
三人兄弟仍三处，指点飞鸿一叹嗟。
谢朱仲玉二首 其一
刘宰（宋代）

君家只隔小桥西，几度占星望少微。已向龙墀摅大对，不应鸾少尚低飞。

杖藜喜逐先生后，敛板谁知故我非。欲学丘江吟短句，锦文试觅景阳机。
芜湖
马申（宋代）

湖阴城上起新轩，轩榜犹能记玩鞭。
只识黄须来入梦，不知红日正当天。
和颜长官百咏·负薪
朱继芳（宋代）

有薪可卖未须悲，满百青铜况有奇。
十指束枯从秃尽，不堪棘刺罥人衣。
叔方先生过咏归亭二首 其二
沈右（元代）

积雨空林喜报晴，杖藜随意傍江行。天寒木落青山出，日转沙虚白鸟鸣。

漫拟东林时酿黍，自怜南亩晚归耕。颍川高士能相过，閒把瑶琴膝上横。
喜迁莺（寿杨韩州·正月初五）
杜东（宋代）

生申华席。便占却新春，前头五日。椒颂梅英，金幡彩缕，好个早春天色。使君以仁得寿，和气融春无极。人总道，是阳春有脚，恩浮南国。应看，丹诏下，昨夜天边，初报春消息。日转黄麾，风生绛伞，春殿龙颜咫尺。共庆一堂嘉会，万宇同沾春泽。祝眉寿，便从今细数，好春千亿。
为任柏溪题画二首 其二
杨巍（明代）

万壑萦回一草亭，溪云漠漠山青青。主人何处寻芝术，留得松声与客听。
辉船窗见过
释居简（宋代）

北宕戒坛才税驾，过湖问路扣吾庐。棹侵葑畛轻于叶，策尽松阴缓当车。

图上众香和露写，袖中经卷杀金书。飞来更践重来约，莫遣山灵讶阔疏。
醉花阴 紫薇花
翁瑞恩（清代）

虚白堂前传异种。紫绶曾邀宠。斜月上帘钩，浅碧笼烟，几处凉斜送。

柔姿羞藉东皇重。溽暑宜清供。莫道不如春，色比秾桃，瘦与黄花共。
中秋夜宿旌德观无月
岳珂（宋代）

满看金盆涌碧流，西湖从古惬中秋。
清班正自重闉隔，尘鞅难从近甸游。
自是四并偏我靳，从知一笑岂人谋。
望霓得月良非急，且原西风送雨休。
论功歌诗二首 其一 灵芝歌
班固（两汉）

因露寝兮产灵芝。象三德兮瑞应图。延寿命兮光此都。

配上帝兮象太微。参日月兮扬光辉。
新春感事八首终篇因以自解
陆游（宋代）

九陌风和不起尘，平湖冰解欲生鳞。
往来朝暮纷如蚁，得见新春有几人？
谒冷朝奉路逢王才元舍人同在
李复（宋代）

晓路髯翁已我先，清时有味独君偏。
柳深门掩径未扫，花落鸟啼人尚眠。
颠倒著衣惊应客，咄嗟解榻遽张筵。
云开日影斜阊阖，怅望归程急马鞭。
马上见
韩偓（唐代）

骄马锦连钱，乘骑是谪仙。和裙穿玉镫，隔袖把金鞭。

去带懵腾醉，归成困顿眠。自怜输厩吏，馀暖在香鞯。
和刘太守十州诗·月岛
陈瓘（宋代）

月明偏照海边洲，绿水回环漾素秋。
斗转参横群动息，桂花零落遣谁收。
雨中独酌
陆游（宋代）

僻郡荒山下，高斋寒雨中。
微波生酒绿，短焰拥炉红。
学废悲身老，民穷祝岁丰。
厨人羞雉兔，更忆唤邻翁。
月下
李新（宋代）

俗意未能免，高情谁与论。惟怜今夜月，依旧照衡门。
入万杉
郭祥正（宋代）

翠霭纷纷蔽一岩，何年人种万株杉。天翁已许虬龙卧，匠石不劳斤斧劖。
送别回作
韦骧（宋代）

祖饯初还重仳违，懒鞭款段入城扉。旌旂人去山川晚，台榭春城花药稀。

鼓吹渐遥空望望，旄倪相顾共依依。自怜无以纾诚恋，唯有诗筒殆庶几。
诗偈 其一○九
庞蕴（唐代）

外若绝攀缘，欢喜常现前。本来何所得，吉祥自现形。

空生成长老，燃灯常照明。弥勒是同学，释迦是长兄。

神通次第坐，无劳问姓名。名相有差别，法身同一形。
衡阳道间 其三
李曾伯（宋代）

风著征裘怯晚寒，一番春事在征鞍。羞听后骑鸣笳鼓，赢得儿童夹道看。
司徒侍中宋宣献公挽词五首
蔡襄（宋代）

申命增华衮，遗忠劝紫宸。
世风存令子，暮哭有慈亲。
复辟前言在，论兵密疏陈。
如何年不永，无路问苍旻。
吴江春望
严羽（宋代）

客有东南别，凭高正忆家。青春江上草，湖日岸头沙。

去鸟无边尽，归帆几处斜。音徽不可问，惆怅结瑶华。
大庙峡用少陵寒峡韵
许宗彦（清代）

昨暮泊中宿，秋气感百端。晨入大庙峡，四崖障风寒。

日烈草木瘦，路细行人单。鱼龙逼沸郁，咫尺歌涛翻。

奋棹就沙嘴，怖止未敢餐。此生长行路，畏说行路难。
跋徐恭仲省干近诗三首
杨万里（宋代）

傅泒傅宗我替羞，作家各自一风流。
黄陈篱下休安脚，陶谢行前更出头。
题张甘白乐圃林馆二首 其一
陈麟（宋代）

桃花夹林馆，宛似武陵溪。醉后抛书枕，梦回闻鸟啼。

水光花墅外，山色小桥西。尽日无来客，徐吟信杖藜。
将访永安东山禅师先寄
释惟晤（宋代）

庵在千株松桂下，更无尘事到夫君。高踪罕过呼猿涧，静思唯看抱石云。

日暮坐间禽影集，雪晴岸畔路形分。扬雄约我须投宿，月里禅馀怯论文。
朝阳岩二首
王羽（宋代）

石岸盘危磴，烟和晓日浓。
长桐应待凤，占水必藏龙。
老树藤多附，层崖路莫从。
平矶看浪没，峭壁任苔封。
箫韵生群籁，岚光簇众峰。
何时有达士，栖此信疏慵。
偈五首
释道行（宋代）

会即便会，玉本无暇。
若言不会，碓觜生花。
试问九年面壁，何如大会拈华？
南明恁魔商确，也是顺风撒沙。
菩萨蛮·蕊黄无限当山额
温庭筠（唐代）

蕊黄无限当山额，宿妆隐笑纱窗隔。 相见牡丹时，暂来还别离。
翠钗金作股，钗上蝶双舞。 心事竟谁知？月明花满枝。
用张济川所举诗韵漫作
李若水（宋代）

经霜落叶金堆地，遇雨奇峰碧满门。
要识丰年在何处，牧儿横笛下烟村。
局中负暄读书三首 其二
张耒（宋代）

辉辉短景留寒光，瓦檐霜湿梧桐黄。老蛩不知秋已去，白昼啧啧空啼墙。

岁云暮矣羁旅伤，块独守此天一方。床头书史谈虞唐，我言匪耄听者狂。
出班政门渡济川桥行南山脚逢梅
程敏政（明代）

风吹晴色晓初开，春入郊原绿渐回。华扁尚馀班政额，危梁谁复济川材。

舟随雪浪穿桥过，人拂烟霏下岭来。忽有异香生眼■，野塘斜映一株梅。
句 其六
蒋之奇（宋代）

雄豪何止压南州，天下临观应第一。
句
王辅（宋代）

山光水色两依依。
寄郭仲微
宋祁（宋代）

自君入佐张苍计，直室深扃老氏关。
顾我偶陪螭陛立，无人并驾鹿车还。
红牙幹利资良画，缥帙劳功积厚颜。
几日归休期一笑，新醪浮白早黎殷。
十里
李孝光（元代）

官河十里数家庄，石埠门前系野航。梅月逢庚江雨歇，稻花迎午水风凉。

桥横自界村南北，堠断难知里短长。倦矣野塘行瘦马，云山杳杳复苍苍。
菊花 其九
史铸（宋代）

不趁盛时随众卉，幽姿高韵独萧然。

别开小径连松路，常爱陶潜远世缘。
雨夜
陆游（宋代）

萧萧残发雪侵冠，冉冉清愁用底宽？把卷昏眸常欲闭，投床睡兴却先阑。
惟须酒沃相如渴，未分人哀范叔寒。
雨霁定知梅已动，佩壶明日试寻看。
雨夜闭门行老死，亦足慰平生。
小雨收仍落，孤灯翳复明。
衰残书易忘，忧患梦多惊。
熠熠萤矜暗，翻翻雀转更
捕盗偶成
李若水（宋代）

去年宋江起山东，白昼横戈犯城郭。
杀人纷纷翦草如，九重闻之惨不乐。
大书黄纸飞敕来，三十六人同拜爵。
狞卒肥骖意气骄，士女骈观犹骇愕。
今年杨江起河北，战阵规绳视前作。
嗷嗷赤子阴有言，又愿官家早招却。
我闻官职要与贤，辄啗此曹无乃错。
招降况亦非上策，政诱潜凶嗣为虐。
不如下诏省科繇，彼自归来守条约。
小臣无路扪高天，安得狂词裨庙路。
和蒲大受王园泛舟用文老韵
郭印（宋代）

江边春色动，水面縠文生。
阳和先着力，岸柳摇金晶。
草木有欣意，人心随物情。
日暮不知返，逍遥兴弥清。
梦游
陆游（宋代）

九秋风露洗头盆，万里云烟腰带?。
小瓮松醪知已熟，与君烂醉不须醒。
渡江云
仇远（元代）

流莺啼怨粉，嫩寒著柳，语尚困东风。问荒垣旧藓，烟雨何时，溅泪瘗危红。□愁不尽，对乱花、芳草茸茸。嗟绮尘、漂零无定，绡幕燕巢空。

匆匆。玉銮声杳，绣屋香消，谩精神入梦。记旧家、定场声价，曾冠深宫。香魂仿佛留环佩，正淡月、春雾朦朦。花影底，长年恨锁云容。
蝶
释元肇（宋代）

一捻翅如霜，閒飞宫样黄。年年因物化，日日为花忙。

风雨惊相失，儿童趁欲狂。寻常见图画，安得遇滕王。
郴江百咏并序·开利寺
阮阅（宋代）

修篁乔木水西涯，古屋颓垣达磨家。
持钵但闻僧乞供，杜门不为客烹茶。
吟秋七律七首 其六 秋蝶
张懋勋（清代）

已无心绪抱花眠，金碧飘零剧可怜。羞近舞衣誇旧态，漫同纨扇赋愁篇。

玉腰粉褪西风外，锦翅香消落照前。往日繁华金谷梦，痴情枉恋酒垆边。
上天池寺
黄文雷（宋代）

始从平地望，宛在九霄中。
不意身能到，平生心并空。
江淮通好雨，日月会刚风。
三伏凉如水，蟠拿想白龙。
瑞金县道中
郑会（宋代）

野水深深小迳斜，旧时闻是富人家。
乱余田地浑无主，近有流移来种麻。
六幺令·天中节
苏轼（宋代）

虎符缠臂，佳节又端午。
门前艾蒲青翠，天淡纸鸢舞。
粽叶香飘十里，对酒携樽俎。
龙舟争渡，助威呐喊，凭吊祭江诵君赋。
感叹怀王昏聩，悲戚秦吞楚。
异客垂涕淫淫，鬓白知几许？
朝夕新亭对泣，泪竭陵阳处。
汨罗江渚，湘累已逝，惟有万千断肠句。
谢何梅叟寄惠叭哒杏仁
刘敬（清代）

炎天欲避无林臬，斗室坐困嗟煎熬。溽暑内侵肺受病，终宵咳唾惊儿曹。

故人千里来书问，情愫恳至字牛毛。更惠杏仁名巴旦，楮封箬里逾坚牢。

清甘脆美异常品，得自异国同葡萄。书中示我服含法，二竖闻之皆遁逃。

物性相感有如此，雷丸能禁怪虫号。我生症结不自见，有时妻子兄弟不及觉，惟赖良友明察及秋毫。

苦言药也若能受，其功岂止百倍高？请诵风诗敦永好，琼玖何敢报李桃！
陈观察过草堂余适游金华山中不值
胡应麟（明代）

西风遥驻越江船，竹径深惭问草玄。星斗乍看题凤日，云霞长护牧羊天。

秋明斧钺群山外，梦隔旌旗一水前。莫诧雁南风景绝，平津开阁候登仙。
送李素心之岳阳
张宫（清代）

画舫中流芳草齐，临风张乐洞庭西。从官谕蜀通三峡，大将平蛮下五溪。

衡岳云开鸿雁度，巴陵月落鹧鸪啼。好凭羽扇成雄镇，荒服于今靖鼓鼙。
蝶恋花·楼角吹花烟月堕
程垓（宋代）

楼角吹花烟月堕。的皪韶研，又向梅心破。钗上采旛看一个。赏心已觉春生坐。莫恨年华风雨过。人日嬉游，次第连灯火。翠幄高张金盏大。已拼醉袖随香亸。
颂古二十九首
释师体（宋代）

主宾会合风云异，醉后添杯礼义全。
棒打自家亲骨肉，丛林扛鼓返成冤。
【越调】凭阑人_风烛功名鱼
未知作者（元代）

风烛功名鱼上竿，石火光阴船下滩。万钟夺命舟，得全忠孝难！
休笑孙庞恶战憨，且论苏张能剧谈。片言封相衔，谩劳从仕衫。
簇簇攒攒圈柳葩，草亨斜签门外插。五七枝桃杏花，柳阴中三四家。
开彻南枝枝上春，香满清江江上村。那些儿堪可人，水边新月痕。
千里关河音问疏，斜月阑干人影孤。隔帘呼玉奴，雁来曾寄书？
明月窥人穿绣帘，酒醒香消愁越添。玉簪谁再掂？锦笺无意拈。　章台行
花阵赢输随镘生，桃扇炎凉逐世情。双郎空藏瓶，小卿一块冰。
宿扬子津，寄润州长山刘隐士
孟浩然（唐代）

所思在建业，欲往大江深。日夕望京口，烟波愁我心。

心驰茅山洞，目极枫树林。不见少微星，星霜劳夜吟。
法会院
吴珩（宋代）

地占金山胜，泉分银汉流。
杉篁能护翠，猿鹤似惊秋。
祗恨登临晚，宁辞取次游。
列峰饶远秀，不惜上层楼。
送宗纪上人归福州
吕本中（宋代）

道人海上来，访我江外寺。春风吹行李，飘摇不得住。

手中主人吹，足下千里路。临行请一语，恳款遇外慕。

人生未入道，所至皆旅寓。急参庭前柏，会取末后句。

相逢与相别，惟此是先务。
晚步
舒邦佐（宋代）

晚来颇忆林塘幽，又拄乌藤款款游。
细雨斜风三日后，落花啼鸟半春休。
不知何处数声笛，唤起幽人一点愁。
赖有青蛙知客恨，笙歌一部起池头。
初寒独居戏作
陆游（宋代）

开壳得紫栗，带叶摘黄甘。
独卧维摩室，谁同弥勒龛？宗文树鸡栅，灵照挈蔬篮。
一段无生话，灯笼可与谈。
如梦令·昨日春衫初试
吴潜（宋代）

昨日春衫初试。今日春寒犹殢。待得晚风收，独上危楼闲倚。闲倚。闲倚。目断半空烟水。
对酒
陆龟蒙（唐代）

后代称欢伯，前贤号圣人。且须谋日富，不要道家贫。
胡仰山倭播功成上绩 其二
苏胤适（明代）

将军胆气万人豪，百战功成建节旄。心壮铁衣层马革，符分玉帐展龙韬。

南飞剑戟星河动，北望风云嶂塞高。一自登坛消拊髀，边愁无使至尊劳。
重到城东有感三首
郑獬（宋代）

曾访花翁醉玉壶，重来花下尽平芜。
东风绕袖应相识，记得当年旧酒徒。
赠觉庵居士
释通岸（明代）

尘踪扰扰世途间，何以先生日掩关。一径野云车马绝，满林华掩桔槔閒。

惟将白业冥真性，不学丹经驻玉颜。挥麈倘容方外侣，论心长傍月中还。
又和载酒过竹涧韵
陈文蔚（宋代）

名园一水绿潆洄，消得风流太守来。
把酒哦诗真不恶，此时怀抱十分开。
三月三日社集东皋 其二
欧主遇（明代）

有鸟和鸣，茂林集止。春酒既载，春服以试。薄言采兰，于水之涘。

歌以写心，祓禊匪戏。
张沣州挽诗
项安世（宋代）

持橐中朝贵，餐氈异域留。
人皆敬先德，我已识君侯。
气节傅三世，才猷著两州。
承家五男子，身后更何求。
甲子岁元日呈郑侍御明府
权德舆（唐代）

万里烟尘合，秦吴遂渺然。无人来上国，洒泪向新年。

世故看风叶，生涯寄海田。屠苏聊一醉，犹赖主人贤。
幽怀十二首 其六
冯山（宋代）

高架环四壁，古书浩万卷。腐儒坐相守，大义老不断。

群言几可用，吾道一能贯。巨贤已经世，博士方浩叹。
车水
李处权（宋代）

挽尽溪流沮洳浑，幽人昼卧懒开门。
诸邻鹅鸭顿亡赖，一夕鱼虾无半存。
及此焦枯方有祷，从而暴殄岂堪论。
清漪绿竹城南路，回首吾庐正断魂。
送惠县丞之官
袁说友（宋代）

立之何事屈蓝田，隐忍功名古已然。
预信鹓鸿只他日，莫嫌凫鹜尚频年。
征帆夜湿三更雨，去路人欣八月天。
话别匆匆毋重惜，一封丹诏下天边。
减字木兰花 其一 郑尚书席上借前韵
林淳（宋代）

嫣然笑粲。醉靥融滋春意烂。侍宴终宵。欢动帘帏酒易消。

尊前宴客。惊见蕊仙新谪籍。珠阁深关。丹就同归海上山。
再游韦曲山寺
谭用之（五代）

鹊岩烟断玉巢欹，罨画春塘太白低。马踏翠开垂柳寺，

人耕红破落花蹊。千年胜概咸原上，几代荒凉绣岭西。

碧吐红芳旧行处，岂堪回首草萋萋。
和微之任校书郎日过三乡
白居易（唐代）

三乡过日君年几，今日君年五十馀。

不独年催身亦变，校书郎变作尚书。
香城怀吴氏伯仲
释德洪（宋代）

西山遭雾雨，形胜久抑郁。云开谁使令，千峰为子出。

骨瑛淡如秋，谈笑极强倔。扶提登高阁，慷慨问陈迹。

特欣昙显醉，不受澄观律。加额想诸郎，豪气洗寒乞。

新庄花成轮，春生梦蝶室。清境乃不游，万壑同称屈。

洪崖清不杀，笑傲时出没。路逢骑雪精，挟以两橘栗。
陈頵
徐钧（宋代）

中华倾弊无他故，习尚淡谈出望门。
奏议救时翻见黜，搜扬隐逸更谁论。
江南曲（潇潇雨·三之二）
贺铸（宋代）

鸦轧齐桡，□冬叠鼓。浮骖晚下金牛渚。莫愁应自有愁时，篷窗今夜潇潇雨。

杜若芳洲。芙蓉别浦。依依艳笑逢迎处。随潮风自石城来，潮回好寄人传语。
采菊
黄庚（元代）

篱东闲采菊，三径碧苔深。
晓露冷双屐，秋风香一襟。
餐英供小酌，嗅蕊伴清吟。
会得悠然处，方知靖节心。
题韦郎中新亭
张籍（唐代）

起得幽亭景复新，碧莎地上更无尘。琴书著尽犹嫌少，

松竹栽无亦称贫。药酒欲开期好客，朝衣暂脱见闲身。

成名同日官连署，此处经过有几人。
寅夫示再登鼓山四诗仆虽不获同游然来诗不可虚辱次韵奉谢且致归班之饯 其二
程钜夫（元代）

眼前培塿足萦缠，去去瀛洲大洞天。一息南溟能几月，再行东海定何年？

江淮巨浪千堆雪，榆柳中原万里烟。解视归装还不俗，有诗曾酌瘴乡泉。
依韵和表臣忆游竹园山寺
梅尧臣（宋代）

山携谢公妓，竹似阮家林。
花发日初暖，鸟啼春欲深。
朱樱连叶摘，绿酒带醅斟。
犹想闻歌吹，僧房未暇吟。
十九日自嵵里至妈宫湾
周凯（清代）

相送环呼涕泪潸，牛车薄笨走间关。地无种植田三亩，家有帆间艇一般。

海菜为羹多菜色，渔人乏食少人颜。旌旗队队来前导，五里亭边手共攀。
思山居一十首。寄龙门僧
李德裕（唐代）

龙门有开士，爱我春潭碧。清景出东山，闲来玩松石。

应怜林壑主，远作沧溟客。为我谢此僧，终当理归策。